Ujedinjeni narodi pozivaju na program dugoročne pomoći Južnoj Aziji (6/1/05) - 2005-01-06
Obećano je između tri i četiri milijarde dolara; Njemačka najavila donaciju od 674 milijuna dolara, Australija obećala 760 milijuna
Glavni tajnik Ujedinjenih naroda Kofi Annan i drugi svjetski čelnici započeli su danas u Indoneziji izvanredni summit o tome kako na najbolji način pomoći milijunima žrtava potresa i tsunamija u Indijskom oceanu. Skup je počeo minutom šutnje za žrtve. Dužnosnici svjetske organizacije kažu da je već obećano između tri i četiri milijarde dolara, a u tijeku je masivna operacija dostave hrane i lijekova u zabačena područja pogođena katastrofom 26. prosinca. Agencijama Ujedinjenih naroda i privatnim organizacijama u humanitarnim nastojanjima pomažu vojne snage Sjedinjenih Država, Australije i pogođenih zemalja. Otvarajući skup, glavni tajnik je najavio da će broj poginulih najvjerojatnije premašiti 150 tisuća. Očekuje se da će na summitu u Djakarti, Kofi Annan veliki objaviti i apel Ujedinjenih naroda za srednjoročnom i dugoročnom pomoći pogođenoj regiji, te da će se raspravljati i o planu za smanjivanje dužničkog tereta. Glavni koordinator Ujedinjenih naroda Jan Egeland izjavio je da je jučer ukupna pomoć znatno povećana zahvaljujući najavi Njemačke da će donirati 674 milijuna dolara, dok je Australija obećala 760 milijuna tijekom sljedećih pet godina. Međunarodni monetarni fond ponudio je do milijardu dolara. ****** Preživjeli potresa i tsunamija u južnoj Aziji i dalje pune bolnice i izbjegličke logore, dok glavni koordinator Ujedinjenih naroda Jan Egeland kaže da će međunarodna pomoć regiji biti potrebna godinu dana, ako ne i duže. Agencije svjetske organizacije upozoravaju na mogućnost širenja zaraznih bolesti u izbjegličkim logorima, kao i na opasnost seksualnog iskorištavanja žena i djece, ukoliko se ne poprave kaotični uvjeti. Svjetska zdravstvena organizacija priopćila je jučer da je oko 150 tisuća ljudi izloženo opasnosti zaraze, dok stotine tisuća ljudi koristi ograničena sanitarna postrojenja i nedovoljno čistu pitku vodu. Gospodin Egeland je izjavio da će područja pogođena katastrofom trebati međunarodnu pomoć – konkretno korištenje helikoptera – još barem godinu dana, dok se ne obnove putovi u pogođenom području. Također je apelirao na ljude u područjima koje je zahvatilo nasilje da održavaju mir kako bi se mogle nastaviti humanitarne operacije. Američki državni tajnik Colin Powell jučer je posjetio indonezijsku pokrajinu Aceh i izjavio da su štete gore negoli što je vidio kao vojnik tijekom rata. Broj mrtvih procjenjuje se na oko 150 tisuća, od čeka skoro 100 tisuća otpada na Indoneziju.